钦定古今图书集成/理学汇编/文学典/第156卷 > 《徐师曾文体明辩》 > 《答徐志伯》前人
## 钦定古今图书集成/理学汇编/文学典/第156卷 > 《徐师曾文体明辩》 > 《答徐志伯》前人

示《喻堂铭》，极荷不鄙。三数年来，不敢开口道一字，尚
且无著身处，今安敢为此以重其罪，又使馀波所溅
及于贤者乎？兼堂中四壁环列前辈之象，吾乃幅巾
便服而游，燕寝卧于其中，似亦非便。乡闻刘子澄在
衡阳作朱陵道院，自居正堂，而以两庑为前贤祠堂。
尝为窃疑其非是，恨渠已去，不及正之也。横渠先生
亦言“传得天子画像而无可设之处”，正为此耳。幸试
思之。此虽细故，其间亦自不容无义理也。